Man moor glo eks, hond en homselfMadezelle Smit en Shaun Pretorius. Foto: Facebook. Shaun Pretorius, ŉ 32-jarige man van Meyerton, het glo Maandag sy voormalige verloofde, Madezelle Smit (28), met ŉ mes doodgesteek, voor hy homself en haar hond om die lewe gebring het. Kapt. Shado Mashobane, ŉ polisiewoordvoerder van Gauteng, het Dinsdag gesê Pretorius het Smit by haar huis in Rothdene vermoedelik verskeie kere met ŉ broodmes gesteek. Sy is op die toneel dood. “Pretorius het toe Smit se voertuig en haar hond gevat en in die rigting van Vereeniging gery,” het Mashobane gesê. “Hy het by die R59-pad gestop, die hond uit die voertuig gehaal en met die hond in sy arms voor ŉ aankomende vragmotor ingehardloop.” Volgens Mashobane het die twee glo onlangs hul verhouding beëindig, maar is hy nie seker wat die aanval en beweerde selfmoord veroorsaak het nie. Die polisie ondersoek ŉ saak van moord en is besig met ŉ nadoodse ondersoek. – SAPA